b'\n_START_ARTICLE_\nArvonkorotusrahasto\n_START_PARAGRAPH_\nArvonkorotusrahasto on kirjanpidossa taseessa oleva oman p\xc3\xa4\xc3\xa4oman er\xc3\xa4. Arvonkorotusrahastoon voidaan merkit\xc3\xa4 se raham\xc3\xa4\xc3\xa4r\xc3\xa4, jolla yhti\xc3\xb6n maa- ja vesialueiden tai arvopapereiden arvo on pysyv\xc3\xa4sti noussut tilinp\xc3\xa4\xc3\xa4t\xc3\xb6sp\xc3\xa4iv\xc3\xa4\xc3\xa4n menness\xc3\xa4._NEWLINE_Arvonkorotusrahasto kuuluu osakeyhti\xc3\xb6n tai osuuskunnan sidottuun omaan p\xc3\xa4\xc3\xa4omaan.\n_START_SECTION_\nArvonkorotuksen merkitys\n_START_PARAGRAPH_\nArvonkorotuksen avulla informoidaan, paljonko kohteesta saataisiin, jos se myyt\xc3\xa4isiin. _NEWLINE_Yleens\xc3\xa4 firmojen oma p\xc3\xa4\xc3\xa4oma kasvaa tuotetun voiton tai omistajien tekemien sijoitusten kautta. Joskus omaa p\xc3\xa4\xc3\xa4omaa voidaan korottaa my\xc3\xb6s arvonnousun avulla. N\xc3\xa4it\xc3\xa4 arvonkorotuksia tehd\xc3\xa4\xc3\xa4n, jotta saataisiin parempi taseasema. _NEWLINE_Arvonkorotuksen my\xc3\xb6t\xc3\xa4 taseen molemmat puolet (vastaavaa ja vastattavaa) nousevat yht\xc3\xa4 paljon kyseisen\xc3\xa4 vuonna, jona korotus tehd\xc3\xa4\xc3\xa4n. Arvonkorotus vaikuttaakin vain taseeseen eik\xc3\xa4 sill\xc3\xa4 ole vaikutusta tuloslaskelmaan. Arvonkorotuksista ei mene tuloveroa._NEWLINE_Arvonnousua voi kannattaa yritt\xc3\xa4\xc3\xa4 esimerkiksi, jos osakeyhti\xc3\xb6 on pakkoselvitystilassa.\n_START_SECTION_\nArvonkorotuksen muodostaminen\n_START_PARAGRAPH_\nArvonkorotus voidaan muodostaa pysyvien vastaavien maa- ja vesialueista sek\xc3\xa4 arvopapereista, jotka eiv\xc3\xa4t ole rahoitusv\xc3\xa4lineit\xc3\xa4. Arvonkorotukseen soveltuvia arvopapereita ovat muun muassa kiinteist\xc3\xb6osakkeet. Arvonkorotusta ei voi tehd\xc3\xa4 muista kuin edell\xc3\xa4 mainituista omaisuuslajeista. Kielletty\xc3\xa4 on muodostaa arvonkorotus esimerkiksi p\xc3\xb6rssiarvopapereista, taideteoksista tai kuva- ja \xc3\xa4\xc3\xa4nitallenteiden IPR-oikeuksista. Aiemmin arvonkorotuksia voitiin muodostaa my\xc3\xb6s rakennuksiin; en\xc3\xa4\xc3\xa4 se ei ole mahdollista, mutta vanhat arvonkorotukset saa s\xc3\xa4ilytt\xc3\xa4\xc3\xa4 niin kauan kuin ne ovat aiheellisia._NEWLINE_Arvonkorotuksia ei ole pakko tehd\xc3\xa4. Arvonkorotuksen voi tehd\xc3\xa4, jos sen edellytykset t\xc3\xa4yttyv\xc3\xa4t. Edellytyksi\xc3\xa4 ovat olennainen ja pysyv\xc3\xa4 arvonnousu sek\xc3\xa4 varovaisuuden ja johdonmukaisuuden noudattaminen. Arvonnousun olennaisuudelle ei ole m\xc3\xa4\xc3\xa4r\xc3\xa4tty kiinte\xc3\xa4\xc3\xa4 rajaa, mutta sen tullee olla v\xc3\xa4hint\xc3\xa4\xc3\xa4n 10\xc2\xa0%. Pysyvyys tarkoittaa, ettei arvo tiedossa tai ennustettavissa olevien perusteiden mukaan alennu ainakaan ennustettavassa tulevaisuudessa._NEWLINE_Korotuksen m\xc3\xa4\xc3\xa4r\xc3\xa4 on vapaasti valittavissa nollan ja sallitun enimm\xc3\xa4ism\xc3\xa4\xc3\xa4r\xc3\xa4n v\xc3\xa4lilt\xc3\xa4. Korotuksissa on noudatettava samaa korotusperiaatetta kaikkiin samanlaisiin korotuskohteisiin. Periaatteena voi olla esimerkiksi, ett\xc3\xa4 korotus on 90\xc2\xa0% sallitusta enimm\xc3\xa4ism\xc3\xa4\xc3\xa4r\xc3\xa4st\xc3\xa4. On suositeltavaa, ettei arvonkorotuksia tehd\xc3\xa4 enimm\xc3\xa4ism\xc3\xa4\xc3\xa4r\xc3\xa4isin\xc3\xa4. T\xc3\xa4m\xc3\xa4 johtuu varovaisuuden periaatteesta ja siit\xc3\xa4, ett\xc3\xa4 todellisessa myyntitilanteessa jouduttaisiin suorittamaan myyntikuluja ja ehk\xc3\xa4 my\xc3\xb6s tuloveroa._NEWLINE_Koska arvonkorotukseen liittyy monia muoto-, dokumentointi- ja selonottovelvollisuuksia suositellaan, ett\xc3\xa4 arvonkorotusten muodostamisia tehd\xc3\xa4\xc3\xa4n pid\xc3\xa4ttyv\xc3\xa4isesti ja siit\xc3\xa4 hankitaan aina ulkopuolinen asiantuntijatodiste.\n_START_SECTION_\nArvonkorotuksen peruuttaminen\n_START_PARAGRAPH_\nArvonkorotus on peruutettava, jos sen edellytykset eiv\xc3\xa4t my\xc3\xb6hemm\xc3\xa4ss\xc3\xa4 tilinp\xc3\xa4\xc3\xa4t\xc3\xb6ksess\xc3\xa4 en\xc3\xa4\xc3\xa4 ole voimassa. T\xc3\xa4st\xc3\xa4 johtuu, ett\xc3\xa4 arvonkorotuskohteista on yleens\xc3\xa4 tarpeen hankkia ulkopuolisten asiantuntijoiden kirjalliset arviot aina tilinp\xc3\xa4\xc3\xa4t\xc3\xb6sten laatimisen yhteydess\xc3\xa4._NEWLINE_Kun arvonkorotuksen kohde myyd\xc3\xa4\xc3\xa4n tai muuten luovutetaan pois, arvonkorotus peruutetaan. Jos omaisuudesta saadaan myyntivoittoa, yhti\xc3\xb6n tulos nousee ja nousu kirjataan vapaaseen omaan p\xc3\xa4\xc3\xa4omaan. Myyntivoitosta maksettava vero pienent\xc3\xa4\xc3\xa4 tulosta. Veron vuoksi oman p\xc3\xa4\xc3\xa4oman kokonaism\xc3\xa4\xc3\xa4r\xc3\xa4 voi myynnin johdosta laskea, vaikka omaisuus myyt\xc3\xa4isiinkin voitolla._NEWLINE_Arvonkorotusrahaston saldoa ei voi siirt\xc3\xa4\xc3\xa4 taseen muihin eriin. Rahastoa ei voi pienent\xc3\xa4\xc3\xa4 mill\xc3\xa4\xc3\xa4n muulla tavalla kuin peruuttamalla aiemmin tehty arvonkorotus. Aiemmin arvonkorotusrahastosta voitiin tehd\xc3\xa4 siirtoja osakep\xc3\xa4\xc3\xa4omaan. Jos sellainen siirto on aiemmin tehty ja arvonkorotusrahaston saldo ei en\xc3\xa4\xc3\xa4 riit\xc3\xa4 jonkin arvonkorotuksen peruuttamiseksi, peruutus on teht\xc3\xa4v\xc3\xa4 vapaasta omasta p\xc3\xa4\xc3\xa4omasta.\n_START_SECTION_\nSuhde k\xc3\xa4yv\xc3\xa4n arvon rahastoon ja uudelleenarvostusrahastoon\n_START_PARAGRAPH_\nArvonkorotusrahasto on eri rahasto kuin rahoitusv\xc3\xa4lineisiin liittyv\xc3\xa4 k\xc3\xa4yv\xc3\xa4n arvon rahasto tai IFRS-tilinp\xc3\xa4\xc3\xa4t\xc3\xb6ksen mukainen uudelleenarvostusrahasto. Arvonkorotukset ja rahoitusv\xc3\xa4lineiden k\xc3\xa4yv\xc3\xa4n arvon mukainen laskenta eiv\xc3\xa4t ole toistensa vaihtoehtoja. Rahoitusv\xc3\xa4lineisiin, joihin voitaisiin tehd\xc3\xa4 k\xc3\xa4yv\xc3\xa4n arvon periaatetta, ei voi tehd\xc3\xa4 arvonkorotuksia.'